1. ปัจจัยความเสี่ยง

ก่อนการตัดสินใจในการลงทุน ผู้ลงทุนควรพิจารณาปัจจัยความเสี่ยงอย่างรอบคอบ
รวมทั้งข้อมูลรายละเอียดอื่นในเอกสารฉบับนี้
อย่างไรก็ตามนอกเหนือจากความเสี่ยงที่ระบุในเอกสารฉบับนี้แล้ว
อาจมีความเสี่ยงและความไม่แน่นอนอื่นที่กรรมการมิได้กล่าวถึง
หรือเป็นความเสี่ยงที่กรรมการไม่อาจคาดหมายได้ในอนาคต
ซึ่งความเสี่ยงดังกล่าวอาจส่งผลกระทบต่อการดำเนินธุรกิจ สถานะทางการเงิน
และผลประกอบการของบริษัทฯ
ดังนั้นผู้ลงทุนควรพิจารณาความเสี่ยงเพิ่มเติมนอกเหนือจากปัจจัยความเสี่ยงที่ได้ระบุไว้ในเอกสารฉบับนี้ด้วย
โดยปัจจัยความเสี่ยงอันอาจจะเกิดขึ้นได้กับบริษัทฯ สามารถจำแนกได้ 3 ประเภทดังนี้

1.1 ความเสี่ยงในการประกอบธุรกิจ

 1.1.1 ความเสี่ยงจากการยกเลิกสัญญาการแต่งตั้งเป็นตัวแทนจัดจำหน่ายสินค้า

บริษัทฯ และบริษัทย่อยได้รับแต่งตั้งเป็นตัวแทนจัดจำหน่ายสินค้าที่มีชื่อเสียงเป็นจำนวนมาก
ทั้งประเภทที่เป็นตัวแทนในการจัดจำหน่ายเพียงรายเดียวในประเทศไทย (Sole Distributor)
และการเป็นตัวแทนใน การจัดจำหน่ายหลัก (Main Distributor)
โดยทั่วไปอายุของสัญญาจะมีระยะเวลาหนึ่งปีและจะมีการต่อสัญญาต่อไป
ถ้าบริษัทฯสามารถปฏิบัติตามข้อตกลงกับผู้แทนจำหน่ายได้
ดังนั้นถ้ามีการเปลี่ยนแปลงเงื่อนไขหรือหยุดต่อสัญญาจากตัวแทนจำหน่ายซึ่งอาจมีสาเหตุจากการที่บริษัทฯหรือบริษัทย่อยไม่ปฏิบัติตามเงื่อนไขที่ระบุไว้ในสัญญา

โดยในปี 2552 บริษัท ไอที ดิสทริบิวชัน จำกัด ได้รับการแต่งตั้งจาก Aruba Networks
ประเทศสหรัฐอเมริกา ให้เป็นผู้แทนจำหน่าย ระบบ Wireless Network ที่มีระบบ Security
ในระดับสูง ยี่ห้อ Aruba

1.1.2. ความเสี่ยงด้านรายได้จากการประมูลงาน

บริษัทฯและบริษัทย่อยมีรายได้ส่วนหนึ่งมาจากช่องทางการประมูลงาน
ซึ่งรายได้จากการประมูลงานส่วนใหญ่จะมาจากทางภาครัฐบาลและรัฐวิสาหกิจ
โดยสายธุรกิจที่มีฐานลูกค้าหลักจากภาครัฐบาล ภาครัฐวิสาหกิจ ภาคการศึกษา ได้แก่
สายธุรกิจระบบเทคโนโลยีสารสนเทศ สายธุรกิจโครงการเทคโนโลยีสารสนเทศระดับองค์กร
สายธุรกิจพัฒนาซอฟต์แวร์ ในปี 2552
บริษัทฯมีรายได้จากสายงานประเภทโครงการคิดเป็นสัดส่วนร้อยละ 71.87 ของรายได้รวมทั้งหมด
และคิดเป็นสัดส่วนร้อยละ 71.45 ในปี 2551
ดังนั้นรายได้ส่วนนี้ของทางบริษัทฯจึงขึ้นกับความสามารถในการชนะการประมูลโครงการ
ซึ่งมีความไม่แน่นอนขึ้นกับนโยบายการลงทุนของภาครัฐ งบประมาณของหน่วยงานนั้นๆ
และภาวะเศรษฐกิจโดยรวมของประเทศเป็นสำคัญ ในปี 2552 สถานการทางด้านเศรษฐกิจไม่ดี
งบประมาณด้านการพัฒนาเทศโนโลยีสารสนเทศภาคเอกชนมีแน้วโน้มถูกปรับลด
ส่วนงานพัฒนาเทศโนโลยีสารสนเทศในส่วนภาครัฐบริษัทคาดการณ์ว่าจากแผนการกระตุ้นเศรษฐกิจของรัฐบาล
งบประมาณต่างๆ ที่ได้วางไว้คาดว่าจะมีการเร่งจัดซื้อจัดจ้าง ผู้บริหารทุกท่านมีความมุ่งมั่น
ต้องทำงานอย่างหนักเพื่อหาทางแก้ปัญหา และนำพาบริษัทให้ผ่านพ้นภาวะวิกฤติ
บริษัทยังมีความเชื่อมั่นว่าบริษัทฯมีประสบการณ์และชื่อเสียงเป็นที่ยอมรับจากลูกค้ามากกว่า 20 ปี
ทำให้ที่ผ่านมาบริษัทฯได้รับการตอบรับเป็นอย่างดี และได้เป็นผู้ชนะการประมูลอย่างต่อเนื่อง
รวมถึงในหลายสายธุรกิจเอง มีนโยบายที่จะเพิ่มสัดส่วนลูกค้าภาคเอกชนขนาดใหญ่เพิ่มเติมด้วย

นอกจากนี้ บริษัทฯยังมีการกระจายความเสี่ยงไปยังธุรกิจด้านอื่นที่ไม่ต้องทำการประมูลโครงการ
ได้แก่ ธุรกิจการจัดจำหน่ายสินค้าไอทีพิเศษ และสายธุรกิจการผลิตซ้ำซอฟต์แวร์
ซึ่งมีสัดส่วนต่อรายได้รวมในปี 2552 ร้อยละ 28.13 และ ในปี 2551 ร้อยละ 28.55

1.1.3. ความเสี่ยงจากการแข่งขัน

ธุรกิจทางด้านเทคโนโลยีสารสนเทศมีการแข่งขันค่อนข้างสูง
โดยจะมีการแข่งขันกันในด้านของราคาเพื่อแย่งชิงหรือรักษาส่วนแบ่งการตลาด
ซึ่งอาจเป็นผลให้อัตราการทำกำไรของบริษัทฯมีแนวโน้มลดลงในอนาคต
ดังนั้นทางบริษัทฯจึงได้พยายามสร้างความแตกต่างในด้านสินค้า
โดยในสายงานธุรกิจที่เกี่ยวข้องกับการประมูลงานโครงการ เช่น
สายธุรกิจระบบเทคโนโลยีสารสนเทศ กลุ่มธุรกิจโทรคมนาคมและพลังงาน
สายธุรกิจระบบเทคโนโลยีสารสนเทศ กลุ่มธุรกิจระบบเครือข่ายสารสนเทศ
และสายธุรกิจโครงการเทคโนโลยี สารสนเทศดระดับองค์กร สายธุรกิจการพัฒนาซอฟต์แวร์
ต่างได้เน้นพัฒนาให้มีการสร้างทีมงาน
และพันธมิตรในการพัฒนาซอฟต์แวร์ให้ตรงกับความต้องการของลูกค้าเพื่อเป็นการสร้างมูลค่าเพิ่มให้กับตัวสินค้าและบริการ
รวมถึงการเพิ่มเป็นตัวแทนจัดจำหน่ายสินค้าไอทีที่มีความแตกต่าง
และต้องใช้เทคโนโลยีชั้นสูงเพื่อสร้างความได้เปรียบทางด้านการแข่งขัน

1.1.4. ความเสี่ยงจากการส่งมอบสินค้าให้ลูกค้าไม่ทันตามที่กำหนด

สำหรับงานด้านโครงการของทางรัฐบาลและรัฐวิสาหกิจ
หากบริษัทฯไม่สามารถส่งมอบสินค้าให้กับลูกค้าทันตามที่กำหนดในสัญญา
บริษัทฯต้องถูกปรับเงินจากความเสียหายของลูกค้า ทำให้โครงการมีต้นทุนสูงขึ้น
บริษัทฯจึงมีความเสี่ยงทางด้านการปฏิบัติงานตามสัญญารวมถึงเงื่อนเวลาในการส่งมอบงานต่อหน่วยงานเหล่านั้น

ในปี 2552 บริษัทฯมีการส่งมอบสินค้าให้ลูกค้าไม่ทันตามที่กำหนด
ซึ่งอาจมีภาระค่าปรับเกิดขึ้นประมาณ 10.66 ล้านบาท คิดเป็นร้อยละ 2.43
ของยอดรายได้จากประเภทโครงการ ซึ่งเป็นงานโครงการต่อเนื่องจากปี 2549-2552
โดยมีสาเหตุหลักคือ
ผู้รับเหมาช่วงหรือผู้แทนจำหน่ายสินค้าบางรายไม่สามารถปฏิบัติตามเงื่อนไขที่ระบุในสัญญาหรือตามใบเสนอราคาได้
โดยเฉพาะโครงการขนาดเล็กบางโครงการซึ่งมีมูลค่ารับเหมาช่วงมูลค่าน้อย
ผู้รับเหมาช่วงจึงไม่สามารถรับความเสี่ยงบางประการได้
บริษัทฯจึงต้องรับภาระความเสี่ยงดังกล่าวในกรณีที่ผู้รับเหมาช่วงดังกล่าวไม่สามารถปฏิบัติตามเงื่อนไขได้
ซึ่งบริษัทฯจะขึ้นบัญชีดำผู้รับเหมาช่วงนั้นๆ เพื่อลดความเสี่ยงในอนาคต
สาเหตุอีกประการหนึ่งเกิดจากลูกค้าขอเพิ่มเติมรายละเอียดของงาน
ทำให้ระยะเวลาการดำเนินงานเกินกว่าสัญญา
อย่างไรก็ตามสำหรับโครงการขนาดใหญ่ที่มีมูลค่าโครงการสูงบริษัทฯมีนโยบายในการทำข้อตกลงและสัญญาในการไล่เบี้ยผู้รับเหมาช่วงโดยการปรับหากมี
ความล่าช้า ส่วนงานที่ลูกค้าขอเพิ่มรายละเอียดของงาน บริษัทฯอยู่ระหว่างดำเนินการขอลดค่าปรับ
ซึ่งบริษัทฯคาดว่าจะได้รับการอนุมัติ ในระยะยาว
บริษัทฯได้จัดตั้งหน่วยงานประเมินความเสี่ยงก่อนจะรับงานโครงการ
หน่วยงานประเมินความเสี่ยงจะประกอบด้วยคณะกรรมการที่มาจากหลายหน่วยงานในบริษัทฯ
เพื่อประเมินเงื่อนไขในสัญญา และประเมินความรู้ ความสามารถของบริษัทฯ
ว่าสามารถทำงานเสร็จทันเวลา
รวมถึงการประเมินผู้รับเหมางานช่วงต่อจากบริษัทฯว่าเป็นผู้มีความรู้ความชำนาญ
และสามารถทำงานได้เสร็จตามเวลา

1.2 ความเสี่ยงด้านการเงิน

1.2.1 ความเสี่ยงด้านความรวดเร็วในการเปลี่ยนแปลงของเทคโนโลยีทำให้สินค้าล้าสมัยง่าย

ในปัจจุบันเทคโนโลยีทางด้านไอทีมีการเปลี่ยนแปลงอย่างรวดเร็ว
ทำให้อาจมีผลกระทบต่อสินค้าคงเหลือของบริษัทฯและบริษัทย่อยที่จำหน่ายไม่ได้
และส่งผลให้บริษัทฯและบริษัทย่อยมีผลขาดทุนจากสินค้าเหล่านี้
อย่างไรก็ดีบริษัทฯไม่มีนโยบายในการจัดซื้อสินค้ามาเก็บไว้เพื่อจำหน่าย
แต่จะจัดซื้อสินค้าดังกล่าวเมื่อได้ทำสัญญากับลูกค้าเป็นรายโครงการ
โดยบริษัทฯจะสั่งซื้อเมื่อได้รับคำสั่งซื้อจากลูกค้าแล้วเท่านั้น
ทำให้บริษัทฯมีระยะเวลาการเก็บสินค้าต่ำจึงสามารถลดความเสี่ยงจากการที่สินค้าล้าสมัยได้
นอกจากนี้บริษัทฯยังมีการทดสอบการใช้งานก่อนส่งมอบสินค้าให้กับลูกค้าทุกครั้ง

บริษัทฯและบริษัทย่อย มีนโยบายการตั้งค่าเผื่อสินค้าล้าสมัยร้อยละ 100
สำหรับสินค้าที่เคลื่อนไหวช้าและมีอายุมากกว่า 1 ปีขึ้นไป โดย ณ. วันที่ 31 ธันวาคม พ.ศ. 2552
บริษัทฯและบริษัทย่อย มียอดการตั้งสำรองสะสมรวมทั้งสิ้น 12.09 ล้านบาท
มีการตั้งค่าเผื่อสินค้าล้าสมัยในงวด 2.13 ล้านบาท และ โอนกลับค่าเผื่อสินค้าล้าสมัย 2.00
ล้านบาท ทั้งนี้เนื่องจากบริษัทฯและบริษัทย่อย มีการจำหน่ายสินค้าที่ตั้งค่าเผื่อสินค้าล้าสมัยไว้แล้วได้

1.2.2 ความเสี่ยงด้านลูกหนี้

ปัจจุบันกลุ่มลูกค้าของบริษัทฯและบริษัทย่อย แบ่งออกเป็น 2 กลุ่ม คือ
กลุ่มลูกค้าที่เป็นหน่วยงานราชการ และรัฐวิสาหกิจ และกลุ่มลูกค้าที่เป็นบริษัทภาคเอกชน
ซึ่งเป็นการซื้อขายโดยการให้เครดิตในการชำระเงิน ซึ่งในปี 2552
สัดส่วนยอดขายของกลุ่มลูกค้าที่เป็นหน่วยงานราชการและรัฐวิสาหกิจ และลูกค้าเอกชน
คิดเป็นสัดส่วนร้อยละ 72 และ 28 ของรายได้จากการขายทั้งหมดตามลำดับ
ซึ่งในกรณีที่ลูกหนี้การค้าของบริษัทฯและบริษัทย่อยมีหนี้สูญหรือหนี้สงสัยจะสูญเป็นจำนวนที่มีนัยสำคัญ
อาจส่งผลกระทบต่อสภาพคล่องของบริษัทฯและบริษัทย่อยในการจัดหาเงินทุนหมุนเวียนของบริษัทฯและบริษัทย่อย
อย่างไรก็ตามบริษัทฯและบริษัทย่อย
มีฐานลูกค้าหลักเป็นหน่วยงานราชการและรัฐวิสาหกิจซึ่งมีฐานะการเงินที่มีความมั่นคงสูง
ประกอบกับบริษัทฯและบริษัทย่อย
มีนโยบายการให้สินเชื่อที่รัดกุมแก่กลุ่มลูกค้าบริษัทเอกชนซึ่งเป็นกลุ่มลูกค้าองค์กรขนาดใหญ่
จึงทำให้ที่ผ่านมาบริษัทฯมีหนี้สูญน้อยมาก
บริษัทฯและบริษัทย่อยได้มีนโยบายการตั้งค่าเผื่อหนี้สงสัยจะสูญเต็มจำนวนจากลูกหนี้ภาคเอกชนที่คาดว่าจะเก็บเงินไม่ได้เต็มจำนวน
โดยมียอดตั้งค่าเผื่อหนี้สงสัยจะสูญทั้งสิ้น 33.68 ล้านบาท ณ วันที่ 31 ธันวาคม 2552 ส่วนในปี
2551 บริษัทฯและบริษัทย่อยตั้งค่าเผื่อหนี้สงสัยจะสูญทั้งสิ้น 33.63 ล้านบาท
และมีรายการโอนกลับค่าเผื่อหนี้สงสัยจะสูญ เนื่องจากสามารถเก็บเงินได้ จำนวน 1.31 ล้านบาท
รายละเอียด โปรดดูหมายเหตุประกอบงบการเงิน ปี 2552 ข้อ 10

1.2.3 ความเสี่ยงด้านอัตราแลกเปลี่ยนเงินตราต่างประเทศ

จากการที่โครงสร้างรายได้ทั้งหมดของบริษัทฯและบริษัทย่อยเป็นเงินบาท
เนื่องจากเป็นการขายภายในประเทศทั้งจำนวน ในขณะที่โครงสร้างต้นทุนบริษัทฯและบริษัทย่อย
มีการสั่งซื้อสินค้าจากต่างประเทศในปี 2552 อัตราร้อยละ 16.86 ของยอดซื้อรวมทั้งหมด
และมีการสั่งซื้อในประเทศ อัตราร้อยละ 83.90 ของยอดซื้อรวมทั้งหมด
บริษัทฯไม่ได้มีการป้องกันผลกระทบจากความผันผวนของอัตราแลกเปลี่ยน
เนื่องจากฝ่ายบริหารของบริษัทฯ เชื่อว่าไม่มีความเสี่ยงจากอัตราแลกเปลี่ยนเงินตราต่างประเทศ
และการสั่งซื้อทุกครั้งจะสั่งในปริมาณเท่ากับคำสั่งซื้อของลูกค้า
ทำให้หนี้ที่เป็นเงินตราต่างประเทศมีมูลค่าไม่สูง และมีระยะเวลาจ่ายชำระสั้น

1.2.4 ความเสี่ยงด้านสภาพคล่อง

เนื่องจากบริษัทฯ มีผลการดำเนินงานขาดทุนสุทธิในช่วง 2 ปีหลัง ประกอบกับธุรกิจของบริษัทฯ
มีสัดส่วนมาจากรายได้จากโครงการของภาครัฐเป็นส่วนใหญ่
การเก็บเงินที่ล่าช้าอันเนื่องมาจากขั้นตอนของราชการ
รวมทั้งการที่บริษัทฯต้องมีเงินฝากเพื่อค้ำประกันวงเงินสินเชื่อกับธนาคาร
ที่ใช้ในการออกหลักประกันในการประมูลงานและจัดทำสัญญา
ทำให้บริษัทฯขาดแคลนเงินทุนหมุนเวียนและมีความเสี่ยงทางด้านสภาพคล่องอันเนื่องมาจากวงจรกระแสเงินสดของธุรกิจ
ทำให้อัตราส่วนสภาพคล่องหมุนเวียนเร็ว ณ วันที่ 31 ธันวาคม 2552 ลดลงเล็กน้อย เป็น 0.85
เท่า จาก 0.87 เท่า ณ วันที่ 31 ธันวาคม 2551 และอัตราส่วนสภาพคล่อง ณ วันที่ 31 ธันวาคม
2552 เพิ่มขึ้นเล็กน้อย เป็น 0.99 เท่า จาก 0.97 เท่า ณ วันที่ 31 ธันวาคม 2551
แต่อย่างไรก็ตาม จากการที่บริษัท มีรายได้ส่วนใหญ่จากโครงการภาครัฐนี้
บริษัทฯจึงสามารถนำโครงการที่บริษัทฯ ได้ทำสัญญากับภาครัฐแล้ว มาทำสินเชื่อกับทางธนาคาร
เพื่อดำเนินงานโครงการได้

1.3 ความเสี่ยงเกี่ยวกับการเสนอขายหลักทรัพย์

1.3.1 ความเสี่ยงเนื่องจากการปรับราคาการใช้สิทธิและอัตราการใช้สิทธิ

การปรับราคาการใช้สิทธิและอัตราการใช้สิทธิตามเงื่อนไขการปรับสิทธิ
ในกรณีที่บริษัทฯมีการเสนอขายหลักทรัพย์ออกใหม่ที่ให้สิทธิในการแปลงสภาพหรือซื้อหุ้นสามัญต่อผู้ถือหุ้นเดิมและ/หรือต่อประชาชนและ/หรือบุคคลในวงจำกัด
(ตามเงื่อนไขการปรับสิทธิ)
ซึ่งวิธีการปรับสิทธิดังกล่าวไม่อาจชดเชยสิทธิประโยชน์ของผู้ถือใบสำคัญแสดงสิทธิได้ครบถ้วน
เนื่องจากสูตรการปรับสิทธิคำนึงถึงราคาหลักทรัพย์แปลงสภาพที่ออกใหม่ ณ วันปรับสิทธิเท่านั้น
มิได้คำนึงถึงมูลค่าตามเวลา (Time Value) ของหลักทรัพย์แปลงสภาพแต่อย่างใด
ดังนั้นภายหลังการปรับสิทธิผู้ถือใบสำคัญแสดงสิทธิที่จะเสนอขายในครั้งนี้อาจได้รับสิทธิและผลประโยชน์ด้อยไปกว่าเดิม
หากบริษัทฯมีการเสนอขายหลักทรัพย์แปลงสภาพที่ออกใหม่ดังกล่าวในอนาคต

1.3.2 ความเสี่ยงจากการที่ต้องใช้สิทธิตามใบสำคัญแสดงสิทธิ

ผู้ถือใบสำคัญแสดงสิทธิจะมีความเสี่ยงที่จะต้องใช้สิทธิตามเงื่อนไขของใบสำคัญแสดงสิทธิที่ออกและเสนอขายในครั้งนี้
คือ ในกรณีที่ภายหลังระยะเวลา 2 ปี นับแต่วันที่ออกใบสำคัญแสดงสิทธิ
หากปรากฏว่าราคาหุ้นสามัญเฉลี่ยถ่วงน้ำหนักของบริษัทฯที่มีการซื้อขายในตลาดหลักทรัพย์เป็นระยะเวลาติดต่อกัน
30 วันทำการ มีราคาสูงกว่าอัตราร้อยละ 400 ของราคาการใช้สิทธิ (หรือสูงกว่าราคา 40 บาท)
บริษัทฯจะมีหนังสือแจ้งให้ผู้ถือใบสำคัญแสดงสิทธิทราบถึงเหตุการณ์ดังกล่าวภายในระยะเวลา 90 วัน
นับแต่เกิดเหตุการณ์ดังกล่าว
ผู้ถือใบสำคัญแสดงสิทธิจะต้องใช้สิทธิภายในกำหนดเวลาตามที่ได้ระบุในหนังสือแจ้งของทางบริษัทฯ
หากผู้ถือใบสำคัญแสดงสิทธิไม่ใช้สิทธิภายในกำหนดระยะเวลาตามที่ได้กำหนดไว้ในหนังสือแจ้ง
ให้ถือว่าใบสำคัญแสดงสิทธิดังกล่าวสิ้นสุดลง